إنييڭو أريسطا

انييݣو اريسطا (ب لباسكية Eneko، ب لعربية ونّقه، مزيود ف جوايه 771 تال 790، توفى ف 851 ولّا 852) زعيم قبايلي باسكي و اول ماليك ديال پامپلونا. كيتّعتاقد بلي الشان ديالو طلع بعد لهزيمة ديال لفرانكيين ف معراكة پانكوربو ف عام 816، و لحكم ديالو بدا من بعد لهزيمة ديال جيش لكارولينݣيين ف 824. الدليل اللول على لوجود ديالو كيبان ف مرويات ب عتيبارو متمرد ضد امارة قرطبة من 840 تال لوفاة ديالو شي 10 سنين موراها. حيت بزاف كيعقلو عليه كا مؤسس ديال مملكة ناڤار، من لقرن 10 ولّاو كيلقّبوه ب "اريسطا" لي جات من لباسكية Aritza (من Haritza/Aiza لي كاتعني "صحيح" ولّا "مقاوم") ولّا من اللاتينية Aresta (لي كاتعني "كبير" ولّا "مهمّ"). لاصل. لاصل ديال انييݣو اريسطا مامعروفش. كاين ختيلاف حتى على السمية ديال بّاه. كاينة وتيقة ف لييري لي وصفاتو ب "Enneco… filius Simeonis" (انييݣو ولد خيمينو) و وتيقة خرة ف نفس لموضع لي كاتوتّق لݣنازة ديال "ايينيݣو ولد ݣارسيا" مكتوب فيها "Enneco Garceanes، que fuit vulgariter vocas Areista" (انييݣو ولد ݣارسيا لمعروف ب اريسطا). بزاف د التوارخيا تبعو وحدة من هاد التسميات ولا لخرة، ولايني لموتوقية ديالهم محط التساؤل، بسباب لامكانية ديال التلاف ولّا التزوير. بن حيان لي عاش ف لقرن 11 سمّاه "بن ونّقه البسكوني"، و العذري سمّاه "بن ينقه"، يعني بجوج كيݣولو بلي بّاه كان سميتو "انييݣو". على حساب رودريݣو خيمينيس دي رادا (ج. 1170-1247) انييݣو اريسطا كان قنديش ديال منطقة بيݣور (دابا ف فرانسا)، ولّا على لاقل اصلو من تماك، ولايني ماكاينش شي دليل على هادشي لي قريب للفترة لي عاش فيها انييݣو. كاين قتيراح بلي كان كيجي ف لعائلة ل ݣارسيا خيمينيس، لي ف لقرن 8 خدا بلاصة لواليد ديالو خيمينو لقوي ف مقاومة لكارولينݣيين ف التوسع ديالهم ف ڤاسكونيا. السلالة التانية ديال لملوك د پامپلونا (من مور انييݣو) كيتݣال بلي عندها علاقة معا داك الشخص نيت. السمية د لواليدة د انييݣو مامعروفاش (كاين لي كيسميها ؤنيكا Onneca بلا دليل) ولايني معروف بلي من بعد تجوجات مولّد (ايبيري اصلي لي عتانق لاسلام) سميتو موسى بن فورتون لقسوي و ولدات معاه موسى بن موسى لقسوي. هاد موسى لولد ولّي الزعيم ديال بني قسي و حاكم ديال توديلا، و واحد من الشيفان ديال وادي ابرو. ب فضل لعلاقة د الدم بين انييݣو و موسى، كانو متحالفين ف بزاف د لفترات، و هادشي خلا انييݣو يوسّع السلطة ديالو على مساحات كبيرة ف وديان لپيريني، و هاد لعلاقة لعبات دور محوري ف التمرد لي قادو انييݣو و ادى ل لاستقلال ديال پامپلونا على امارة قرطبة. الطلوع ف السلطة. لفاميلة د انييݣو طلعات ف النفود من الصراعات على السلطة ف شمال ايبيريا بين لفرانكيين و امارة قرطبة. ف 799، شي قتّالا موالين للفرانكيين غتالو مطرف بن موسى، لي كان لحاكم ديال پامپلونا و غالبا كيجي ل موسى بن موسى لقسوي. بن حيان كيعاود بلي ف 816، عبد الكريم بن عبد الوحيد بن المغيث بدا حملة عسكارية ضد "عدو الله" ڤيلاصكو لݣاسكوني (ب لعربية "بلشك الجلشقي")، السيد د پامپلونا (ب لعربية "صاحب بنبلونة") لي كان موالي للفرانكيين، و كان جمع لمسيحيين و لوتنيين. ف نفس لعام، تحاربو 3 يام ف معراكة پانكوربو لي قدرو فيها لقوات ديال قرطبة باش يغلبو عديانهم و يقتلو ڤيلاصكو، زيادة على ݣارسيا لوپيص لي كان كيجي للماليك الفونصو التاني د استورياس، سانتشو لي كان معروف ب "محارب پامپلونا"، و لمحارب لوتني صالطان. لهزيمة ديال لحولافا د لفرانكيين خلات انييݣو لي كان ضدهم باش يطلع ف السلطة. ف 820، كيتݣال بلي انييݣو تدخل ف مقاطعة اراݣون باش يجرّي على التابع لفرانكي، قنديش اسنار اللول ݣالينديس، ل صالح ݣارسيا ݣالينديس، لي ولّى راجل بنت انييݣو. ف 824، لكارولينجيين، ب قيادة ايبلوس و اسنار سانتشيس، دارو حملة ضد پامپلونا، ولايني نهازمو ف لمعراكة التانية د رونسيسڤاليس. ف شي نصوص تقليدية، كيتݣال بلي انييݣو تتوج ماليك د پامپلونا نيشان مورا و بسباب هاد لمعراكة، ولايني ماكاين تا شي دليل مباشر على هاد لهضرة، لا من جيهة لمشاركة ديالو ف لمعراكة والا بلي تدار ليه تتويج موراها. عند التوارخيا لعرب كيتّعطى ليه نفس اللقب ديال ڤيلاصكو، يعني "السيد د پامپلونا". الدولة ديالو بقات كاتّلاعب ب لمسلمين و لمسيحيين ضد بعضياتهم باش تحافظ على لاستقلال ديالها ضد لقوات لبرّانية. التمرد و لموت. ف 840، هجم والي سرقسطة، عبد الله بن كليب، على لاراضي ديال انييݣو، شي لي خلا خوه موسى بن موسى باش يعلن التمرد. ݣارسيا، ولد انييݣو، ولّا شاد السلطة ب النيابة، و معا عمّو فورتون انييݣيس (ب لعربية فرتون بن ونّقه)، لي تا هوّ كان خو ماشي شقيق ديال موسى، جمعو لقوات ديالهم معا موسى بن موسى و دارو تورة ضد امارة قرطبة. لامير د قرطبة عبد الرحمان التاني دار حملة مضادة لي ستامرات عوام مورا هاد لاحدات. فورتون انييݣيز تّقتل ف واحد لمعراكة ف 843، و موسى مشى ليه عودانو و ضطر باش يهرب على رجليه، ف لوقت لي انييݣو و ولدو ݣالينضو هربو مجروحين، و عدد ديال النوبالا، اهمهم ڤيلاصكو ولد ݣارصيا، بدّلو لفيستة ل جيهة لامير عبد الرحمان. ف السنوات لي موراها ݣالينضو ولد انييݣو، و لب ولد موسى بن موسى، تا هوما حوّلو لولاء ديالهم ل قرطبة، و موسى ضطر باش يستسلم. من مور واحد لحملة محدودة ف 845، رجع السلام ف جميع لمناطق. ف عام 850، عاود ناض موسى ف تمرد مدعوم من عند پامپلونا، و اندوو (غالبا مقصود هنا انييݣو) و ميتيو، صيفطو مرسولين ل لقصر د فرانسا. ف 237 هـ (لي كاتوافق اللخر د 851 ولّا لبدية د 852)، توفى انييݣو، و شد ولدو السلطة من موراه، لي كان اصلا ديجا حاكم ب النيابة بسباب لمرض ديال بّاه. لييري، دير مهم ف ناڤار. ف فترة انييݣو، كانو بزاف د الديار ف ناڤار، على حساب لفرايلي لقرطبي ايولوݣيوس لي كان سكن ف لمنطقة ف 848. ف بريّة كتبها للاسقف ديال پامپلونا، ويليسينضو، ايولوݣيوس كيݣول بلي الزعيم لباسكي كان "امير مسيحي" و عطا السميات ديال 3 د الديار مابعادش على پامپلونا: سيريسا، سانطا زاكارياس و لييري. الدير د لييري لمتميّز تاسس ف لقرن 9، و كيتݣال بلي اسسو لماليك د پامپلونا لي عطاه اراضي باش يتّبنى. واحد لوتيقة ف الدير كاتبيّن بلي ف 842، انييݣو دار عطيّة، منها لقرية و لاراضي د ييسا باش يتبنى دير لييري، و هاد لوتيقة كاتبدى ب "Ego rex Eneco concedo" (انا لماليك ايينيݣو كانعطي… ) ولايني الصحة ديال هاد لوتيقة كاين عليها جدل. كيتݣال بلي انييݣو براسو تّدفن ف الدير ف 851/852. السلالة و لعلاقات د لعائلة. السمية ديال لمرا (ولّا لعيالات) ديال انييݣو مامدكوراش ف لوتايق لي كيرجعو ل نفس لفترة، ولايني مصادر معطلة ب قرون كاتسميها طودا ولّا ؤنيكا. كاين نقاش بين لاكاديميين تا على لاصل ديالها، و منهم لي فتارض بلي هيّ بنت ڤاليصكو لݣاصكوني، السيد د پامپلونا لي مات ف 816، و وحدين خرين ݣالو بلي كاتجي ل اسنار اللول ݣالينديس. انييݣو كانو عندو هاد لولاد: لموروت التاريخي. السلالة لي اسسها انييݣو حكمات ل مدة 80 عام، و خدات بلاصتها سلالة منافسة ف عام 905. ولايني بسباب الجواج معا لاحفاد د انييݣو، لملوك د ناڤار كينحادرو منو، و كاينين ݣاع روايات لي كيݣولو ب لغالاط بلي كينحادو من انييݣو نيشان من السلالة الدكورية. انييݣو بقى مدكور ف التاريخ ب عتيبارو لمؤسس ديال الدولة د ناڤار. مصادر. مراجع.